Hof moet nou stakers stuitDie Steve Tshwete -plaaslike munisipaliteit se kantoor in Middelburg. (Foto: CoGTA/Facebook) Inwoners van Middelburg in Mpumalanga neem nou sake in hul eie hande om ’n einde aan dié dorp se swarigheid te bring. ’n Plaaslike prokureur het Maandag ’n aansoek om ’n dringende interdik by die hooggeregshof in Middelburg ingedien in ’n poging om die sporadiese munisipale stakings in die dorp stop te sit en dienslewering te herstel. Die aansoek word vroeg volgende week aangehoor. Die prokureur, André Brandmuller, vra in sy persoonlike hoedanigheid as inwoner van Middelburg van die hooggeregshof om onder meer ’n stokkie voor die onbeskermde staking van munisipale werkers te steek én ’n einde te bring aan die gewelddadigheid teenoor werkers wat wel te midde van die stakings opdaag vir werk. Hy vra ook in die aansoek dat die stadsraad – wat daarvan beskuldig word dat lede hul plig versuim om te verseker dat dienste aan belastingbetalers gelewer word – ontbind word. Maroela Media het vroeër berig inwoners van Middelburg meen die dorp word gyselaar gehou, sedert munisipale werkers aan die Steve Tshwete- plaaslike munisipaliteit 11 maande gelede sporadies begin staak het. Talle dienste is die afgelope maand te midde van die jongste staking tot stilstand geruk. Dit sluit in dienste by die lisensiekantoor, wat beteken dat geen lisensies uitgereik of hernu kan word nie. Intussen kan geen eiendomsoordragte gedoen word nie. Vullis word ook nie verwyder nie, terwyl diegene wat vrywillig inspring en die strate probeer skoonmaak, aangeval word. Twee mense is die afgelope tien dae deur sekerheidswagte tydens ’n staking doodgeskiet. “Die werklikheid is dat die munisipaliteit niks aan onwettige en onbeskermde stakings doen nie. En die munisipaliteit en stakers weier om met mekaar te praat.” Middelburg vroeër die jaar. (Foto verskaf deur VF Plus) Brandmuller het homself as bemiddelaar beskikbaar gestel. Daar het egter niks van gekom nie. “Die werkers het my aanvaar as bemiddelaar, maar niemand anders wil praat nie.” Nico Denner, ’n inwoner op die dorp, sê inwoners ondersteun Brandmuller se aansoek om ’n interdik. “Brandmuller het die inisiatief geneem om die aansoek in te dien. Ons het verlede week ’n petisie opgestel en het reeds 3 000 handtekeninge ingesamel. Ons ondersteun sy aksie en hy ondersteun ons petisie. “Ons as inwoners doen nou ons eie stappe omdat die politieke partye niks doen nie. Dit is al wat ons nou kan doen.” Brandmuller glo hy het ’n redelike kans dat die hof ’n interdik gaan toestaan. “Ons is uiteraard in die hande van die hof en die hof moet besluit of hy die aansoek wil aanhoor. Maar hulle behoort na ons te luister.” Lees al Maroela Media se vorige berigte oor die stakings hier.